钦定古今图书集成/历象汇编/岁功典/第011卷 > 《梁元帝纂要》 > 江南春赋 王棨
## 钦定古今图书集成/历象汇编/岁功典/第011卷 > 《梁元帝纂要》 > 江南春赋 王棨

丽日迟迟，江南春兮春已归。分中元之节候，为下国
之芳菲。烟羃历以堪悲，六朝故地；景葱茏而正媚，二
月晴晖。谁谓建业气偏，勾吴地僻。年来而和煦先遍，
寒少而萌芽易拆。诚知青律吹南北以无殊；争奈洪
流，亘东西而是隔。当使兰泽先暖，𬞟洲早晴。薄雾轻
笼于锺阜，和风微扇于台城。有地皆秀，无枝不荣。远
客堪迷，朱雀之航头柳色；离人莫听，乌衣之巷里莺
声。于时衡岳雁过，吴宫燕至。高低兮梅岭残白，逦迤
兮枫林列翠。几多嫩绿，犹开玉树之庭；无限飘红，竞
落金莲之地。别有鸥屿残照，渔家晚烟。潮浪渡口，芦
笋沙边。野葳蕤而绣合，山明媚以屏连。蝶影争飞，昔
日吴娃之径；杨花乱扑，当年桃叶之船。物盛一隅，芳
连千里，𩰚暄妍于两岸，恨风霜于积水。幕幕而云低
茂苑，谢客吟多；萋萋而草夹秦淮，王孙思起。或有惜
嘉节，纵良游，兰桡锦缆以盈水，舞袖歌声而满楼。谁
见其晓色东皋，处处农人之苦；夕阳南陌，家家蚕妇
之愁。悲夫！艳逸无穷，欢娱有极。齐东昏醉之而失位，
陈后主迷之而丧国。“今日并为天下春。”“无江南兮江
北